“โนมูระ” ยืนยันซื้อ PSTC หนักแน่น! ฟันธง “รฟฟ.ไฮบริด” เติมมูลค่าหุ้นอีกอย่างน้อย 0.27 บ.
"โนมูระ" ยืนยันซื้อ PSTC หนักแน่น! ฟันธง "รฟฟ.ไฮบริด" เติมมูลค่าหุ้นอีกอย่างน้อย 27 สตางค์
14 ธ.ค. 2560

จากกรณีที่สำนักงานคณะกรรมการกำกับกิจการพลังงาน (สำนักงาน กกพ.) ออกประกาศผลการคัดเลือกโครงการผลิตไฟฟ้าจากพลังงานหมุนเวียนในแบบ SPP Hybrid Firm ที่มีกำลังผลิตติดตั้ง 300 เมกะวัตต์ วันนี้ (14 ธ.ค.) พบว่าบริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC ได้ส่งบริษัทย่อย คือ บริษัท พีเอสที เอนเนอร์ยี 1 จำกัด (โครงการโรงไฟฟ้าชีวมวลร่องฟอง) โดยมีปริมาณพลังงานไฟฟ้าเสนอขายที่ได้จำนวน 23.42 MW เข้าร่วมการคัดเลือกดังกล่าวและเป็นหนึ่งในผู้ได้รับการคัดเลือก
ล่าสุด บริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ว่า ผลโครงการ SPP HYBRID – PSTC ชนะ 1 โครงการ สัญญาขายไฟ 23.42 MW ดีกว่าที่คาดไว้ทุกประเด็น ทั้งนี้ PSTC ถือหุ้นเองทั้งหมด 100% เดิมคาดถือเพียง 50% ซึ่งราคาขายไฟที่ยื่นเข้าประมูล เดิมมอง Worst-case ยื่นที่ราคาเพียง 3.0 บาท/หน่วย
ขณะที่ ผลปรากฎว่า ชนะที่ราคา 3.30 บาท/หน่วย สูงกว่าคาดถึง 10% (และสูงสุดในทุกโครงการของการประมูลรอบนี้) ส่งผลให้ IRR ของโครงการสูงกว่าประมาณการเดิม ทั้งนี้จากสมมติฐานที่กล่าวมา จะบวกเพิ่มมูลค่าพื้นฐานราว 0.27-0.32 บาทต่อหุ้น
โดยมีการยืนยันคำแนะนำเป็น “ซื้อ” หุ้น PSTC พร้อมให้ราคาเป้าหมายปี 2561 ที่ระดับ 1 บาท ซึ่งเป็นมูลค่าที่เหมาะสมหลังคำนวณ Dilution Effect จากการเพิ่มทุน แต่ได้รับปัจจัยบวกเพิ่มเติมจากการรับรู้กำไรจากการลงทุนใน บริษัท บิ๊กแก๊ส เทคโนโลยี จำกัด (Biggas) และรายได้ที่จะสามารถรับรู้ได้เพิ่มเติมจากโครงการ SPP Hybrid
สำหรับราคาหุ้น PSTC ล่าสุด ณ เวลา 15.58 น. อยู่ที่ 0.80 บาท บวก 0.03 บาท หรือ 3.90% สูงสุดที่ 0.81 บาท ต่ำสุดที่ 0.78 บาท ด้วยมูลค่าซื้อขาย 104.21 ล้านบาท 